CELEX: 32017R0286
Language: sk
Date: 2017-02-17 00:00:00
Title: Delegované nariadenie Komisie (EÚ) 2017/286 zo 17. februára 2017, ktorým sa mení delegované nariadenie (EÚ) 2016/1613, pokiaľ ide o chovateľov hospodárskych zvierat v talianskych regiónoch postihnutých zemetrasením

18.2.2017   
            
            
               SK
            
            
               Úradný vestník Európskej únie
            
            
               L 42/7
            
         DELEGOVANÉ NARIADENIE KOMISIE (EÚ) 2017/286
   zo 17. februára 2017,
   ktorým sa mení delegované nariadenie (EÚ) 2016/1613, pokiaľ ide o chovateľov hospodárskych zvierat v talianskych regiónoch postihnutých zemetrasením
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 219 ods. 1 v spojení s jeho článkom 228,
   keďže:
   
               (1)
            
            
               Delegované nariadenie Komisie (EÚ) 2016/1613 (2) sa prijalo s cieľom riešiť narušenia trhu v sektore mlieka z dôvodu celosvetovej nerovnováhy medzi ponukou a dopytom, i v iných sektoroch chovu hospodárskych zvierat, predovšetkým v sektore bravčového, hovädzieho a teľacieho mäsa a ovčieho a kozieho mäsa, ktoré takisto čelia ťažkostiam.
            
         
               (2)
            
            
               Zemetrasenie, ktoré 24. augusta 2016 zasiahlo stredné Taliansko, spôsobilo veľké ľudské a materiálne škody, pričom jedným z následkov sú aj vážne narušenia trhu v postihnutých regiónoch, ktoré sú prevažne horskými, štrukturálne znevýhodnenými oblasťami, kde je chov hospodárskych zvierat mimoriadne dôležitý z hospodárskeho i spoločenského hľadiska. Región naďalej zaznamenáva následné otrasy a nové zemetrasenia, a preto má využívanie finančnej pomoci stanovenej v delegovanom nariadení (EÚ) 2016/1613 v súčasnosti pre Taliansko ešte oveľa väčší význam.
            
         
               (3)
            
            
               Suma pridelená Taliansku podľa delegovaného nariadenia (EÚ) 2016/1613 bude predstavovať kompenzáciu len obmedzenej časti skutočných strát chovateľov hospodárskych zvierat v regiónoch postihnutých zemetrasením, a preto je primerané stanoviť, že Taliansko môže poskytnúť dodatočnú pomoc dotknutým poľnohospodárom a na tento účel navýšiť finančné krytie zo zdrojov EÚ.
            
         
               (4)
            
            
               V delegovanom nariadení (EÚ) 2016/1613 sa stanovila lehota na vynaloženie zodpovedajúcich výdavkov do 30. septembra 2017 ako podmienka oprávnenosti predmetných platieb na pomoc zo zdrojov Únie, bez toho, že by sa v tom čase vedelo, že situácia v talianskych regiónoch postihnutých zemetrasením sa bude naďalej zhoršovať. Preto je vhodné danú lehotu na vynaloženie výdavkov predĺžiť a určiť neskorší dátum.
            
         
               (5)
            
            
               Takisto je vhodné predĺžiť lehotu, ktorú Taliansko má na oznámenie celkových súm vyplatených na jednotlivé opatrenia, počtu a druhu príjemcov a hodnotenie účinnosti opatrenia.
            
         
               (6)
            
            
               S cieľom zabezpečiť, aby chovatelia hospodárskych zvierat v talianskych regiónoch postihnutých zemetrasením mohli dostať pomoc čo najskôr, by sa malo stanoviť, že Taliansko má bezodkladne začať uplatňovať pravidlá stanovené v delegovanom nariadení (EÚ) 2016/1613 zmenenom týmto nariadením. Toto nariadenie by preto malo nadobudnúť účinnosť dňom nasledujúcim po jeho uverejnení,
            
         PRIJALA TOTO NARIADENIE:
   Článok 1
   Delegované nariadenie (EÚ) 2016/1613 sa mení takto:
   
               1.
            
            
               V článku 1 sa v odseku 1 dopĺňa tento pododsek:
               „Pokiaľ však ide o talianske regióny postihnuté zemetrasením, výdavky v súvislosti s platbami podľa tohto nariadenia sa považujú za oprávnené na pomoc Únie iba vtedy, ak boli tieto platby uskutočnené najneskôr do 30. septembra 2018“.
            
         
               2.
            
            
               V článku 2 sa dopĺňajú tieto pododseky:
               „Dodatočne k podpore uvedenej v prvom pododseku možno v prípade Talianska povoliť ďalšiu podporu chovateľom hospodárskych zvierat v regiónoch postihnutých zemetrasením, a to až do maximálne 100 % súm stanovených v prílohe.
               Dodatočná podpora poskytnutá chovateľom hospodárskych zvierat v talianskych regiónoch postihnutých zemetrasením sa vyplatí najneskôr do 30. septembra 2018.“
            
         
               3.
            
            
               V článku 3 písm. b) sa dopĺňa tento pododsek:
               „Pokiaľ však ide o podporu poskytnutú chovateľom hospodárskych zvierat v talianskych regiónoch postihnutých zemetrasením, Taliansko Komisii oznámi celkové vyplatené sumy na jednotlivé opatrenia, počet a druh príjemcov a hodnotenie účinnosti opatrenia najneskôr do 15. októbra 2018.“
            
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. februára 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 671.
   
      (2)  Delegované nariadenie Komisie (EÚ) 2016/1613 z 8. septembra 2016, ktorým sa stanovuje výnimočná pomoc na prispôsobenie sa pre výrobcov mlieka a poľnohospodárov v ďalších sektoroch chovu hospodárskych zvierat (Ú. v. EÚ L 242, 9.9.2016, s. 10).